GA

IARSCRÍBHINN II

‘IARSCRÍBHINN II

**TREORACHA MAIDIR LE TUAIRISCIÚ AR CHISTÍ DÍLSE AGUS AR CHEANGLAIS CISTÍ DÍLSE**

## CUID II: TREORACHA A BHAINEANN LE TEIMPLÉID

(…)

4. Teimpléid um Riosca Oibriúcháin

136. [folamh]

137. [folamh]

138. [folamh]

139. [folamh]

140. [folamh]

141. [folamh]

4.1. Ceanglais cistí dílse a ríomh le haghaidh riosca oibriúcháin

4.1.1. Barúlacha Ginearálta

141a. Le teimpléad C 16.01, cuimsítear na ceanglais cistí dílse (OFR) le haghaidh riosca oibriúcháin faoin gComhpháirt Táscaire Gnó (BIC) agus faoin táscaire Gnó gaolmhar (BI) i gcomhréir le hAirteagail 312 go 314 de Rialachán (AE) Uimh. 575/2013.

141b. Tuairisceoidh institiúidí na méideanna uile bunaithe ar an gcreat cuntasaíochta a úsáideann siad chun faisnéis airgeadais a thuairisciú, mura sonraítear a mhalairt san Iarscríbhinn seo.

141c. Ríomhfaidh institiúidí a OFRanna agus tuairisceoidh siad faisnéis sna teimpléid, bunaithe ar an bhfaisnéis atá ar fáil ag deireadh na bliana airgeadais. Dá bhrí sin, úsáidfear na trí cinn dheireanacha de na barúlacha dhá mhí dhéag ag tosú ó dheireadh na bliana airgeadais (e.g. le haghaidh dátaí tuairiscithe ‘Nollaig Y-1, Márta Y, Meitheamh Y, Meán Fómhair Y’ agus bliain airgeadais – deireadh ‘an 31 Nollaig’, beidh na ríomhanna bunaithe ar an staid airgeadais mar atá ‘an 31 Nollaig ’ agus na blianta airgeadais Y-1, Y-2 agus Y-3 ina n‑iomláine á n‑úsáid).

141d. Mura bhfuil figiúirí iniúchta ar fáil, féadfaidh institiúidí meastacháin ghnó a úsáid. I gcás ina n‑úsáidtear figiúirí iniúchta, tuairisceoidh institiúidí na figiúirí iniúchta a mheastar a fhanfaidh gan athrú. Is féidir imeacht ón bprionsabal ‘gan athrú’ sin i gcomhréir le hAirteagal 315 míreanna 1 agus 2 de Rialachán (AE) Uimh. 575/2013.

141e. Le linn dóibh tuairisciú a dhéanamh, ní áireoidh institiúidí figiúirí a thagraíonn d’ítimí a chinntear i gcomhréir le hAirteagal 314(7) de Rialachán (AE) Uimh. 575/2013 agus mar a shonraítear tuilleadh sa chaighdeán teicniúil rialála atá le forbairt faoi Airteagal 314(9).

141f. Chun BI a ríomh (e.g. i gcás institiúidí a bhfuil fochuideachtaí acu a bhfuil airgeadra acu nach airgeadra tuairiscithe na hinstitiúide é), cuirfidh institiúidí an ráta malairte eachtraí ábhartha i bhfeidhm le haghaidh gach ceann de na 3 bliana, ar an mbonn a ríomhtar BI, i gcomhréir leis an gcreat cuntasaíochta is infheidhme. Dá bhrí sin, ní dhéanfar an ráta malairte a úsáidtear sa bhliain faoi seach a thabhairt cothrom le dáta i ngach dáta tuairiscithe.

141g. Maidir le cur i bhfeidhm na dtairseach chun BIC a ríomh de réir Airteagal 313 de Rialachán (AE) Uimh. 575/2013, úsáidfidh institiúidí atá lasmuigh den limistéar euro agus a thuairiscíonn an fhaisnéis mhaoirseachta ina n‑airgeadra áitiúil an meánráta malairte eachtraí le haghaidh na tréimhse dá ríomhtar BIC (meán le haghaidh na 3 bliana airgeadais deireanacha) i gcomhréir leis an gcreat cuntasaíochta, chun an tairseach a chomhshó ina n‑airgeadra áitiúil.

4.1.2. C 16.01 – Riosca oibríúcháin – Ceanglais Cistí Dílse (OPR OFR)

141h. Ríomhtar an fhaisnéis sa teimpléad seo agus na méideanna do na 3 bliana airgeadais dheireanacha á gcur san áireamh.

Treoracha a bhaineann le suíomhanna sonracha:

|  |  |
| --- | --- |
| **Colúin** | **Tagairtí dlí agus treoracha** |
| 0010 | **Luach**  Luach an BI agus a thrí chomhpháirt: An Chomhpháirt úis, léasanna agus díbhinne, an Chomhpháirt Seirbhíse agus an Chomhpháirt Airgeadais.  Sa luach sin tá na coigeartuithe mar gheall ar thionchar cumasc, éadálacha agus diúscairtí i gcomhréir le hAirteagal 315 míreanna 1 agus 2 de Rialachán (AE) Uimh. 575/2013.  I gcás na comhpháirte airgeadais (FC), beidh an luach ina léiriú ar an luach cuntasaíochta arna chinneadh ag úsáid an chur chuige cuntasaíochta nó an luacha cuntasaíochta ag úsáid na teorann stuamachta (Cur Chuige Teorann Stuamachta) chun míreanna an leabhair trádála agus an leabhair baincéireachta a shainaithint. Tuairisceofar faisnéis faoin gcur chuige a úsáidtear i ró 0110. |
| 0020 | **ar díobh sin: coigeartuithe mar gheall ar eintitis nó gníomhaíochtaí a chumasc/a fháil**  An chuid den luach a thuairiscítear i gcolún 0010a chomhfhreagraíonn do chomhpháirteanna an Táscaire Gnó atá ann mar gheall ar eintitis nó gníomhaíochtaí cumaiscthe nó faighte i gcomhréir le hAirteagal 315(1), de Rialachán (AE) Uimh. 575/2013. |
| 0030 | **(Coigeartuithe mar gheall ar eintitis nó gníomhaíochtaí a dhiúscairt)**  An méid a eisiatar ó chomhpháirteanna BI a bhaineann le heintitis nó gníomhaíochtaí diúscartha i gcomhréir le hAirteagal 315(2) de Rialachán (AE) Uimh. 575/2013. |
| 0040 | **Ceanglais cistí dílse**  Ríomhfar OFR i gcomhréir le hAirteagal 312(314) de Rialachán (AE) Uimh. 575/2013.  I gcás ina bhfuil institiúid faoi réir an mhaolaithe dá dtagraítear in Airteagal 314(4) de Rialachán (AE) Uimh. 575/2013, cuirfidh an institiúid leis na ceanglais cistí dílse a ríomhtar faoi BIC, na ceanglais cistí dílse a ríomhtar faoi ASA le haghaidh na línte gnó baincéireachta miondíola agus/nó baincéireachta tráchtála, faoi réir an mhaolaithe (ós rud é nach mbeidh siad ina gcuid de chreat ríofa BIC). |
| 0050 | **Méid na neamhchosanta ar riosca**  Méid na neamhchosanta ar riosca (REA) i gcomhréir le hAirteagal 92 de Rialachán (AE) Uimh. 575/2013 |

Treoracha de réir ró:

|  |  |
| --- | --- |
| **Rónna** | **Tagairtí dlí agus treoracha** |
| 0010 | **Comhpháirt táscaire gnó agus ASA**  Airteagal 313 agus Airteagal 314(4) de Rialachán (AE) Uimh. 575/2013. |
| 0020 | **Táscaire gnó**  Ríomhfar luach BI i gcomhréir le hAirteagal 314(1) de Rialachán (AE) Uimh. 575/2013.  I gcás ina bhfuil institiúid faoi réir an mhaolaithe dá dtagraítear in Airteagal 314(4) de Rialachán (AE) Uimh. 575/2013, ní chuirfidh an institiúid aon fhigiúr ó línte gnó baincéireachta miondíola agus/nó baincéireachta tráchtála san áireamh i raom feidhme an mhaolaithe. |
| 0030 | **An chomhpháirt úis, léasanna agus díbhinne**  Ríomhfar an chomhpháirt úis, léasanna agus díbhinne i gcomhréir le hAirteagal 314(2) de Rialachán (AE) Uimh. 575/2013. |
| 0040 | **An chomhpháirt úis, léasanna agus díbhinne a bhaineann leis an institiúid aonair / leis an nGrúpa comhdhlúite (gan eintitis a bhreithnítear le hAirteagal 314(3) a áireamh)**  Ríomhfar an chomhpháirt úis, léasanna agus díbhinne i gcomhréir le hAirteagal 314(2) de Rialachán (AE) Uimh. 575/2013.  I gcás tuairisciú comhdhlúite, sa chás ina bhfuil institiúid faoi réir an mhaolaithe dá dtagraítear in Airteagal 314(3) de Rialachán (AE) Uimh. 575/2013, ní chuirfidh an institiúid aon fhigiúr ar cuid de ríomh na comhpháirte úis, leasanna agus díbhinne arna ríomh ar leithligh le haghaidh na bhfo-institiúidí sonracha sin. Cuirfear deireadh le hiarmhéideanna idir cuideachtaí i gcás na bhfochuideachtaí a bhreithnítear san airteagal agus an chuid eile den ghrúpa.  I gcás ina bhfuil institiúid faoi réir an mhaolaithe dá dtagraítear in Airteagal 314(4) de Rialachán (AE) Uimh. 575/2013, ní chuirfidh an institiúid aon fhigiúr ó línte gnó baincéireachta miondíola agus/nó baincéireachta tráchtála san áireamh i raom feidhme an mhaolaithe. |
| 0050 | **An chomhpháirt úis, léasanna agus díbhinne d’eintitis a bhreithnítear le hAirteagal 314(3)**  I gcás tuairisciú comhdhlúite, sa chás ina bhfuil institiúid faoi réir an mhaolaithe dá dtagraítear in Airteagal 314(3), tuairisceoidh sí suim chomhpháirt úis, leasanna agus díbhinne na bhfo-institiúidí sonracha sin ar dóibh a ríomhtar an chomhpháirt úis, leasanna agus díbhinne ar leithligh. Agus an chomhpháirt úis, leasanna agus díbhinne ar leithligh á ríomh, cuirfear deireadh le hiarmhéideanna idir cuideachtaí i gcás na bhfochuideachtaí agus an chuid eile den ghrúpa. |
| 0060 | **An chomhpháirt seirbhísí**  Ríomhfar an chomhpháirt seirbhíse i gcomhréir le hAirteagal 314(5) de Rialachán (AE) Uimh. 575/2013.  I gcás ina bhfuil institiúid faoi réir an mhaolaithe dá dtagraítear in Airteagal 314(4) de Rialachán (AE) Uimh. 575/2013, ní chuirfidh an institiúid aon fhigiúr ó línte gnó baincéireachta miondíola agus/nó baincéireachta tráchtála san áireamh i raom feidhme an mhaolaithe. |
| 0070 | **An chomhpháirt airgeadais**  Romhfar an chomhpháirt airgeadais i gcomhréir le hAirteagal 314(6) de Rialachán (AE) Uimh. 575/2013.  I gcás ina bhfuil institiúid faoi réir an mhaolaithe dá dtagraítear in Airteagal 314(4) de Rialachán (AE) Uimh. 575/2013, ní chuirfidh an institiúid aon fhigiúr ó línte gnó baincéireachta miondíola agus/nó baincéireachta tráchtála san áireamh i raom feidhme an mhaolaithe. |
| 0080 | **ASA faoi Airteagal 314(4) (Baincéireacht mhiondíola)**  Airteagal 314(4) maidir le líne gnó na baincéireachta miondíola |
| 0090 | **ASA faoi Airteagal 314(4) (Baincéireacht tráchtála)**  Airteagal 314(4) le haghaidh líne ghnó na baincéireachta tráchtála |
| 0100 | **Ítim mheabhráin: An chomhpháirt úis, léasanna agus díbhinne a bhaineann leis an institiúid aonair/leis an nGrúpa comhdhlúite (eintitis a bhreithnítear le hAirteagal 314(3) san áireamh)**  I gcás ina bhfuil institiúid faoi réir an mhaolaithe dá dtagraítear i mír 3 d’Airteagal 314, tuairisceoidh sí an chomhpháirt úis, leasanna agus díbhinne teoiriciúil aonair nó comhdhlúite arna ríomh i gcomhréir le hAirteagal 314(2) de Rialachán (AE) Uimh. 575/2013, amhail is nach mbeadh an institiúid leis an maolú a chur i bhfeidhm. |
| 0110 | **An cur chuige arna úsáid chun an chomhpháirt airgeadais a ríomh**  Tuairisceoidh institiúidí an cur chuige a d’úsáid siad (an cur chuige cuntasaíochta nó an teorainn stuamachta) chun an chomhpháirt airgeadais (FC) a ríomh i gcomhréir le hAirteagal 314(6) de Rialachán (AE) Uimh. 575/2013 |
| 0120 | **Costais oibriúcháin eile**  Costais oibriúcháin eile i gcomhréir le hAirteagal 314(5) de Rialachán (AE) Uimh. 575/2013. |

4.2. Riosca Oibriúcháin: Faisnéis mhionsonraithe ar chaillteanais le bliain anuas (SONRAÍ OPR)

4.2.1. Barúlacha Ginearálta

1. Tugtar achoimre le teimpléad C 17.01 (SONRAÍ OPR 1) ar an bhfaisnéis ar na caillteanais chomhlána agus ar na haisghabhálacha caillteanais comhlána a chláraigh institiúid le bliain anuas de réir cineálacha teagmhas agus línte gnó, de réir na sainmhínithe i dTábla 1 agus Tábla 2 sa roinn seo. Soláthraítear faisnéis mhionsonraithe le teimpléad C 17.02 (SONRAÍ OPR 2) ar na teagmhais chaillteanais is mó sa bhliain is déanaí. Níor cheart ach teagmhais a mbíonn caillteanas mar thoradh orthu a ghabháil.

Tábla 1: Cineálacha teagmhais le haghaidh teagmhais riosca oibriúcháin

|  |  |
| --- | --- |
| **Catagóir de Chineál Teagmhais** | **Sainmhíniú** |
| Calaois inmheánach | Caillteanais mar gheall ar ghníomhartha de chineál atá beartaithe chun calaois a dhéanamh, maoin a mhídhílsiú nó dul timpeall ar rialacháin, ar an dlí nó ar bheartas na cuideachta, ach gan éagsúlacht/teagmhais idirdhealaithe, a bhaineann le páirtí inmheánach amháin ar a laghad, a chur san áireamh |
| Calaois sheachtrach | Caillteanais mar gheall ar ghníomhartha tríú páirtí de chineál atá beartaithe chun calaois a dhéanamh, maoin a mídhílsiú nó dul timpeall ar an dlí |
| Cleachtais Fostaíochta agus Sábháilteacht san Ionad Oibre | Caillteanais a eascraíonn ó ghníomhartha atá ar neamhréir le dlíthe nó le comhaontuithe fostaíochta nó sláinte agus sábháilteachta, agus a eascraíonn ó éilimh chun díobháil phearsanta a ghnóthú a íoc, nó ó theagmhais éagsúlachta/idirdhealaithe |
| Cliaint, Táirgí & Cleachtais Ghnó | Caillteanais a eascraíonn ó mhainneachtain neamhbheartaithe nó fhaillíoch oibleagáide gairmiúla i leith cliant sonrach a chomhlíonadh (lena n‑áirítear ceanglais mhuiníneacha agus oiriúnachta), nó ó nádúr nó ó dhearadh táirge |
| Damáiste do Shócmhainní Fisiceacha | Caillteanais a eascraíonn ó chaillteanas nó ó dhamáiste do shócmhainní fisiceacha de bharr tubaiste nádúrtha nó teagmhas eile |
| Míshocracht ghnó agus teipeanna córais | Caillteanais a eascraíonn ó mhíshocracht ghnó nó ó theipeanna córais |
| Forghníomhú, Seachadadh & Bainistíocht Próisis | Caillteanais ó phróiseáil idirbheart teipthe nó ó bhainistíocht próisis, ó chaidreamh le contrapháirtithe trádála agus le díoltóirí |

Tábla 2: Réimeanna gnó

|  |  |
| --- | --- |
| **Réim gnó** | **Liosta gníomhaíochtaí** |
| Maoiniúchán corparáideach | Ionstraimí airgeadais a fhrithghealladh nó ionstraimí airgeadais a sholáthar ar bhonn gealltanais daingne  Seirbhísí a bhaineann le frithghealladh  Comhairle infheistíochta  Comhairle do ghnóthais faoi struchtúr caipitil, straitéis thionsclaíoch agus ábhair ghaolmhara, agus comhairle agus seirbhísí a bhaineann le cumaisc agus le ceannach gnóthas  Taighde infheistíochta agus anailís airgeadais agus cineálacha eile moltaí ginearálta a bhaineann le hidirbhearta in ionstraimí airgeadais |
| Trádáil agus Díolacháin | Déileáil ar a gcuntas féin  Bróicéireacht airgid  Orduithe i ndáil le hionstraim airgeadais amháin nó níos mó a ghlacadh agus a tharchur  Orduithe a fhorghníomhú ar son cliant  Ionstraimí airgeadais a sholáthar gan bonn gealltanais daingne  Oibriú Saoráidí Trádála Iltaobhacha |
| Bróicéireacht mhiondíola  (Gníomhaíochtaí le daoine nádúrtha nó le FBManna a chomhlíonann na critéir atá leagtha amach in Airteagal 123 maidir le haicme na neamhchosanta ar mhiondíol) | Orduithe i ndáil le hionstraim airgeadais amháin nó níos mó a ghlacadh agus a tharchur  Orduithe a fhorghníomhú ar son cliant  Ionstraimí airgeadais a sholáthar gan bonn gealltanais daingne |
| Baincéireacht tráchtála | Taiscí agus cistí inaisíoctha eile a ghlacadh  Iasachtú  Léasú airgeadais  Ráthaíochtaí agus Gealltanais |
| Baincéireacht mhiondíola  (Gníomhaíochtaí le daoine nádúrtha nó le FBManna a chomhlíonann na critéir atá leagtha amach in Airteagal 123 maidir le haicme na neamhchosanta ar mhiondíol) | Taiscí agus cistí inaisíoctha eile a ghlacadh  Iasachtú  Léasú airgeadais  Ráthaíochtaí agus Gealltanais |
| Íocaíocht agus socraíocht | Seirbhísí tarchur airgid,  Modhanna íocaíochta a eisiúint agus a riar |
| Seirbhísí gníomhaireachta | Ionstraimí airgeadais a chumhdach agus a riar chun cuntais na gcliant, lena n‑airítear feighlíocht agus seirbhísí gaolmhara amhail bainistíocht airgid thirim nó comhthaobhachta |
| Bainistíocht sócmhainní | Bainistíocht punainne  GCUI a bhainistiú  Cineálacha eile bainistíochta |
| Ítimí Corparáideacha | Teagmhais chaillteanais a dhéanann difear don institiúid ar fad agus nach liostaítear sna catagóirí thuas. |

143. Caillteanais riosca oibriúcháin a bhaineann le riosca creidmheasa a chuirtear san áireamh sa mhéid neamhchosanta atá ualaithe ó thaobh riosca le haghaidh riosca creidmheasa (teagmhais riosca oibriúcháin a bhaineann le teorainn chreidmheasa), ní bhreithnítear iad i dteimpléad C 17.01 ná i dteimpléad C 17.02 de réir Airteagal 317(5) de Rialachán (AE) Uimh. 575/2013.

144. [folamh]

145. Ciallaíonn ‘caillteanas comhlán’ caillteanas – dá dtagraítear in Airteagal 318(1) de Rialachán (AE) Uimh. 575/2013 atá nasctha le teagmhas riosca oibriúcháin roimh aisghabhálacha d’aon chineál fiú amháin, gan dochar do ‘theagmhais chaillteanais arna n‑aisghabháil go tapa’ mar a shainmhínítear thíos.

146. Ciallaíonn ‘aisghabháil’ – dá dtagraítear in Airteagal 318(1) – tarlú neamhspleách amháin nó níos mó, a bhaineann leis an teagmhas riosca oibriúcháin bunaidh, atá deighilte ó thaobh ama, ina bhfaightear cistí nó insreafaí leasanna eacnamaíocha ó thríú páirtí.

147. Ciallaíonn ‘teagmhais chaillteanais a aisghabhtar go tapa’ teagmhais riosca oibriúcháin as a n‑eascraíonn caillteanais a dhéantar a aisghabháil go páirteach nó go hiomlán laistigh de 5 lá oibre. I gcás teagmhas caillteanais a aisghabhtar go tapa, ní chuirfear ach an chuid sin den chaillteanas nach n‑aisghabhtar go hiomlán (i.e. an caillteanas glan ar an aisghabháil pháirteach thapa) san áireamh sa sainmhíniú ar chaillteanas comhlán. Dá thoradh sin, maidir le teagmhais chaillteanais as a n‑eascraíonn caillteanais a dhéantar a aisghabháil go hiomlán laistigh de 5 lá oibre, ní chuirfear san áireamh iad sa sainmhíniú ar chaillteanas comhlán, ná ní chuirfear san áireamh sa tuairisciú ar SHONRAÍ OPR iad ach oiread.

148. Ciallaíonn an ‘Dáta cuntasaíochta’ an dáta nuair a tugadh aitheantas ar dtús do chaillteanas nó do chúlchiste/d’fhoráil sa Ráiteas Brabúis agus Caillteanais, in aghaidh caillteanas riosca oibriúcháin, dá dtagraítear in Airteagal 317(4)(a) de Rialachán (AE) Uimh. 575/2013. Leanann na dátaí sin ‘Dáta an tarlaithe’ go loighciúil (i.e. an dáta nuair a tharla an teagmhas riosca oibriúcháin nó nuair a thosaigh an teagmhas ar dtús) agus ‘Dáta an aimsithe’ (i.e. an dáta a tháinig an institiúid ar an eolas faoin teagmhas riosca oibriúcháin).

149. Déanfar caillteanais a tharlaíonn de bharr comhtheagmhais riosca oibriúcháin nó de bharr ilteagmhais atá nasctha le teagmhas riosca oibriúcháin tosaigh a ghineann teagmhais nó caillteanais (‘fréamhtheagmhas’) a achoimriú chun an tairseach le haghaidh tuairiscithe a ríomh. I gcás ina dtrasnaíonn an glanmhéid iomlán a ríomhtar le haghaidh tréimhse 10 mbliana an tairseach, ba cheart na caillteanais agus na coigeartuithe a thuairisciú tar éis an tionchair cuntasaíochta, i gcomhréir le hAirteagal 317(3)(c) agus Airteagal 318(1) de Rialachán (AE) Uimh. 575/2013, cé go bhféadfadh an tionchar i dtréimhse ar leith a bheith níos ísle ná an tairseach.

150. Figiúirí eatramhacha a bheidh i gceist leis na figiúirí a thuairisceofar i mí an Mheithimh sa bhliain faoi seach, agus tuairisceofar na figiúirí críochnaitheacha i mí na Nollag. Dá bhrí sin, beidh tréimhse thagartha 6 mhí i gceist leis na figiúirí i mí an Mheithimh (i.e. ón 1 Eanáir go dtí an 30 Meitheamh den bhliain féilire) agus beidh tréimhse thagartha 12 mhí ag na figiúirí i mí na Nollag (i.e. ón 1 Eanáir go dtí an 31 Nollaig den bhliain féilire). Le haghaidh sonraí a thuairisceofar i mí an Mheithimh agus i mí na Nollag araon, ciallóidh ‘tréimhsí tuairiscithe tagartha roimhe’ gach tréimhse thuairiscithe thagartha go dtí an ceann lena dtagann deireadh ag deireadh na bliana féilire roimhe agus an ceann sin san áireamh.

4.2.2. C 17.01: Caillteanais agus aisghabhálacha riosca oibriúcháin de réir réimeanna gnó agus chineálacha na dteagmhas caillteanais le bliain anuas (SONRAÍ OPR 1)

4.2.2,1. Barúlacha Ginearálta

151 Déantar achoimre i dTeimpléad C 17.01 ar an bhfaisnéis maidir le caillteanais agus aisghabhálacha os cionn tairseacha inmheánacha a chláraigh institiúid le bliain anuas de réir cineálacha teagmhas agus línte gnó de réir na sainmhínithe i dTábla 1 agus i dTábla 2 sa roinn seo. Is féidir go mbeidh na caillteanais a chomhfhreagraíonn do theagmhas caillteanais amháin á ndáileadh i measc roinnt réimeanna gnó.

152. Cuirtear cineálacha difriúla na dteagmhas caillteanais i láthair sna colúin mar aon leis na hiomláin le haghaidh gach réime gnó, in éineacht le hítim mheabhráin lena dtaispeántar an tairseach inmheánach is ísle a chuirtear i bhfeidhm i mbailiú sonraí na gcaillteanas, lena nochtar laistigh de gach réim ghnó an tairseach is ísle agus is airde i gcás ina bhfuil breis agus tairseach amháin i gceist.

153. Cuirtear na réimeanna gnó i láthair sna rónna, agus laistigh de gach réim ghnó, faisnéis ar líon na dteagmhas caillteanais (teagmhais chaillteanais nua), méid an chaillteanais chomhláin (teagmhais nua chaillteanais), líon na dteagmhas faoi réir coigeartuithe caillteanais, coigeartuithe caillteanais a bhaineann le tréimhsí tuairiscithe a bhí ann roimhe seo, an t‑uaschaillteanas aonair, suim na gcúig chaillteanas is mó agus na haisghabhálacha caillteanais iomlána (aisghabhálacha an chaillteanais dhírigh iomláin mar aon le haisghabhálacha de bhíthin árachais agus sásraí eile aistrithe rioscaí).

154. Le haghaidh na réimeanna gnó iomlána, tuairisceofar sonraí ar líon na dteagmhas caillteanais agus ar mhéid an chaillteanais chomhiomláin le haghaidh raonta áirithe freisin bunaithe ar thairseacha seasta, is é sin 10,000, 20,000, 100,000, agus 1,000,000. Socraítear na tairseacha in EUR agus áirítear iad chun críocha na hinchomparáideachta i leith na gcaillteanas a thuairiscítear i measc institiúidí. Ní gá go mbaineann na tairseacha sin mar sin leis na híostairseacha caillteanais a úsáidtear chun sonraí inmheánacha maidir le caillteanas a bhailiú, atá le tuairisciú i roinn eile den teimpléad.

154a. Déanfar é a thuairisciú le comhartha deimhneach.

4.2.2,2. Treoracha a bhaineann le suímh shonracha

|  |  |
| --- | --- |
| **Colúin** | |
| 0010-0070 | CINEÁLACHA TEAGMHAS  Tuairisceoidh institiúidí na caillteanais sna colúin 0010 go 0070 faoi seach i gcomhréir le cineálacha na dteagmhas caillteanais.  Maidir le hinstitiúidí a ríomh a gceanglas cistí dílse i mí na Nollag 2024 i gcomhréir le BIA, féadfaidh siad na caillteanais sin a thuairisciú nach sainaithnítear cineál an teagmhais caillteanais dóibh i gcolún 0080 agus sa cholún sin amháin. |
| 0080 | CINEÁLACHA TEAGMHAS CAILLTEANAIS IOMLÁNA  I gcolún 0080, le haghaidh gach réime gnó, tuairisceoidh institiúidí an t‑iomlán de ‘líon na dteagmhas caillteanais (teagmhais chaillteanais nua)’, an t‑iomlán de ‘mhéid an chaillteanais chomhláin (teagmhais chaillteanais nua)’, an t‑iomlán de ‘líon na dteagmhas caillteanais faoi réir coigeartuithe caillteanais’, an t‑iomlán de ‘coigeartuithe caillteanais a bhaineann le tréimhsí tuairiscithe a bhí ann roimhe seo’, an ‘t‑uaschaillteanas aonair’, ‘suim na gcúig chaillteanas is mó’, an t‑iomlán de ‘aisghabháil an chaillteanais dhírigh iomláin’ agus an t‑iomlán den ‘aisghabháil iomlán de bhíthin árachais agus sásraí eile aistrithe riosca’.  Ar choinníoll go mbeidh cineálacha na dteagmhas caillteanais sainaitheanta ag an institiúid le haghaidh gach caillteanais, léireofar le colún 0080 an comhiomlánú simplí de líon na dteagmhas caillteanais, an t‑iomlán de mhéideanna an chaillteanais iomláin, iomlán mhéideanna na n‑aisghabhálacha caillteanais agus na ‘coigeartuithe caillteanais a bhaineann le tréimhsí tuairiscithe a bhí ann roimhe seo’ a thuairiscítear i gcolúin 0010 go dtí 0070.  Is é ‘an t‑uaschaillteanas aonair’ a thuairiscítear i gcolún 0080 an t‑uaschaillteanas aonair laistigh de réim ghnó atá comhionann le huasmhéid ‘na n‑uaschaillteanas aonair’ a thuairiscítear i gcolúin 0010 go dtí 0070, ar choinníoll go mbeidh cineálacha na dteagmhas caillteanais sainaitheanta ag an institiúid le haghaidh gach caillteanais.  I gcás shuim na gcúig chaillteanas is mó, tuairisceofar suim na gcúig chaillteanas is mó laistigh d’aon réim ghnó amháin i gcolún 0080. |
| 0090-0100 | MÍR MHEABHRÁIN: AN TAIRSEACH A CHUIRTEAR I bhFEIDHM I mBAILIÚ SONRAÍ  Tuairisceoidh institiúidí i gcolúin 0090 agus 0100 na híostairseacha caillteanais a sainíodh cheana agus a úsáideadh chun sonraí inmheánacha maidir le caillteanas a bhailiú.  I gcás nach gcuireann an institiúid ach tairseach amháin i bhfeidhm le haghaidh gach réime gnó, ní líonfar isteach ach colún 0090.  I gcás ina gcuirfear tairseacha difriúla i bhfeidhm laistigh den réim ghnó chéanna, líonfar an tairseach is airde is infheidhme (colún 0100) isteach freisin. |

|  |  |
| --- | --- |
| **Rónna** | |
| 0010-0880 | RÉIMEANNA GNÓ: MAOINIÚCHÁN CORPARÁIDEACH, TRÁDÁIL AGUS DÍOLACHÁIN, BRÓICÉIREACHT MHIONDÍOLA, BAINCÉIREACHT TRÁCHTÁLA, BAINCÉIREACHT MHIONDÍOLA, ÍOCAÍOCHT AGUS SOCRAÍOCHT, SEIRBHÍSÍ GNÍOMHAIREACHTA, BAINISTÍOCHT SÓCMHAINNÍ, ÍTIMÍ CORPARÁIDEACHA  Maidir le gach cineál teagmhais caillteanais agus líne ghnó, tuairisceoidh an institiúid, i gcomhréir leis na tairseacha inmheánacha, an fhaisnéis seo a leanas: líon na dteagmhas caillteanais (teagmhais chaillteanais nua), méid an chaillteanais chomhláin (teagmhais chaillteanais nua), líon na dteagmhas caillteanais faoi réir coigeartuithe caillteanais, coigeartuithe caillteanais a bhaineann le tréimhsí tuairiscithe a bhí ann roimhe seo, an t‑uaschaillteanas aonair, suim na gcúig chaillteanas is mó, aisghabháil an chaillteanais dhírigh iomláin agus an aisghabháil iomlán de bhíthin árachais agus sásraí eile aistrithe rioscaí.  I dtaca le teagmhas caillteanais lena ndéantar difear do bhreis agus aon réim ghnó amháin, dáilfear ‘méid an chaillteanais chomhiomláin’ i measc na réimeanna gnó uile dá ndéantar difear.  Maidir le hinstitiúidí a ríomh a gceanglas cistí dílse i mí na Nollag 2024 i gcomhréir le BIA, is féidir leo na caillteanais sin a thuairisciú nach sainaithnítear an réim ghnó dóibh i rónna 0910-0980 agus sna rónna sin amháin. |
| 0010, 0110, 0210, 0310, 0410, 0510, 0610, 0710, 0810 | Líon na teagmhas caillteanais (teagmhais chaillteanais nua)  Is é líon na dteagmhas caillteanais líon na dteagmhas caillteanais dar tugadh cuntas i gcaillteanais chomhiomlána laistigh den tréimhse thuairiscithe thagartha.  Tagróidh líon na dteagmhas caillteanais do ‘theagmhais nua’, i.e. teagmhais riosca oibriúcháin:  (i) ‘dar tugadh cuntas den chéad uair’ laistigh den tréimhse thuairiscithe thagartha; nó  (ii) ‘dar tugadh cuntas den chéad uair’ laistigh de thréimhse thuairiscithe thagartha roimhe, i gcás nár áiríodh an teagmhas caillteanais in aon tuarascáil mhaoirseachta roimhe, e.g. toisc nár sainaithníodh mar theagmhas caillteanais riosca oibriúcháin é ach sa tréimhse thuairiscithe thagartha reatha nó toisc nár sháraigh an caillteanas comhiomlánaithe ab fhéidir a chur i leith an teagmhais caillteanais sin (i.e. an caillteanas bunaidh móide / lúide gach coigeartú caillteanais a rinneadh i dtréimhsí thuairiscithe tagartha roimhe) an tairseach inmheánach maidir le sonraí a bhailiú ach sa tréimhse thuairiscithe thagartha agus sa tréimhse sin amháin.  Ní áirítear teagmhais caillteanais ‘dar tugadh cuntas den chéad uair’ laistigh de thréimhse thuairiscithe thagartha roimhe le ‘teagmhais chaillteanais nua’, i gcás inar áiríodh cheana iad i dtuarascálacha maoirseachta roimhe. |
| 0020, 0120, 0220, 0320, 0420, 0520, 0620, 0720, 0820 | Méid an chaillteanais chomhláin (teagmhais chaillteanais nua)  Is éard a bheidh i méid an chaillteanais chomhláin méideanna an chaillteanais chomhláin is ábhartha do theagmhais chaillteanais riosca oibriúcháin i gcomhréir le hAirteagal 318(2) de Rialachán (AE) Uimh. 575/2013. Na caillteanais uile a bhaineann le teagmhas caillteanais aonair a chuirtear san áireamh laistigh den tréimhse thuairiscithe thagartha, suimeofar iad agus measfar gurb iad an caillteanas comhlán iad le haghaidh an teagmhais caillteanais sin le haghaidh na tréimhse tuairiscithe tagartha sin.  Le méid an chaillteanais chomhláin a thuairiscítear, tagrófar do ‘theagmhais chaillteanais nua’ dá dtagraítear sa ró thuas den tábla seo. I dtaca le teagmhais chaillteanais ‘dar tugadh cuntas den chéad uair’ laistigh de thréimhse thuairiscithe thagartha roimhe agus nár áiríodh in aon tuarascáil mhaoirseachta roimhe, tuairisceofar an caillteanas iomlán a carnadh go dtí an dáta tuairiscithe tagartha (i.e. an caillteanas bunaidh móide / lúide gach coigeartú caillteanais a rinneadh i dtréimhsí tuairiscithe tagartha roimhe) mar an caillteanas comhlán ar an dáta tuairiscithe tagartha.  Ní chuirfear san áireamh sna méideanna atá le tuairisciú aisghabhálacha a fuarthas. |
| 0030, 0130, 0230, 0330, 0430, 0530, 0630, 0730, 0830 | Líon na dteagmhas caillteanais faoi réir coigeartuithe caillteanais  Maidir le líon na dteagmhas caillteanais a bheidh faoi réir coigeartuithe caillteanais, is é líon na dteagmhas caillteanais riosca oibriúcháin a bheidh i gceist leo ‘dar tugadh cuntas den chéad uair’ i dtréimhsí tuairiscithe tagartha roimhe agus a cuireadh san áireamh cheana i dtuarascálacha roimhe, dá ndearnadh coigeartuithe sa tréimhse thuairiscithe thagartha reatha.  I gcás ina ndearnadh breis agus aon choigeartú caillteanais amháin i dtaca le teagmhas caillteanais laistigh den tréimhse thuairiscithe thagartha, déanfar suim na gcoigeartuithe caillteanais sin a áireamh mar aon choigeartú amháin sa tréimhse. |
| 0040, 0140, 0240, 0340, 0440, 0540, 0640, 0740, 0840 | Coigeartuithe caillteanais a bhaineann le tréimhsí tuairiscithe a bhí ann roimhe seo  Is é suim na n‑eilimintí seo a leanas (deimhneach nó diúltach) a bheidh i gceist le coigeartuithe caillteanais a bhaineann le tréimhsí tuairiscithe tagartha roimhe:  (i) méideanna an chaillteanais chomhláin is ábhartha do choigeartuithe deimhneacha caillteanais a dhéantar laistigh den tréimhse thuairiscithe thagartha (e.g. méadú ar sholáirtí, teagmhais chaillteanais nasctha, socraíochtaí breise) de theagmhais riosca oibriúcháin ‘dar tugadh cuntas den chéad uair’ agus a tuairiscíodh i dtréimhsí tuairiscithe tagartha roimhe;  (ii) méideanna an chaillteanais chomhláin is ábhartha do choigeartuithe diúltacha caillteanais a dhéantar laistigh den tréimhse thuairiscithe thagartha (e.g. mar gheall ar laghdú ar sholáirtí) de theagmhais chaillteanais riosca oibriúcháin ‘dar tugadh cuntas den chéad uair’ agus a tuairiscíodh i dtréimhsí tuairiscithe tagartha roimhe.  I gcás ina ndearnadh breis agus aon choigeartú caillteanais amháin i dtaca le teagmhas caillteanais laistigh den tréimhse thuairiscithe thagartha, déanfar méideanna na gcoigeartuithe caillteanais uile sin a shuimiú, agus comhartha na gcoigeartuithe (deimhneach, diúltach) á chur san áireamh. Measfar gurb é an tsuim sin an coigeartú caillteanais i gcomhair an teagmhais caillteanais sin le haghaidh na tréimhse tuairiscithe tagartha sin.  I gcás, mar gheall ar choigeartú diúltach caillteanais, go dtiteann an méid caillteanais choigeartaithe is inchurtha i leith teagmhas caillteanais faoi bhun thairseach inmheánach na hinstitiúide maidir le sonraí a bhailiú, tuairisceoidh an institiúid an méid caillteanais iomlán le haghaidh an teagmhais caillteanais sin a charnfar go dtí an uair dheireanach a tuairiscíodh an teagmhas le haghaidh dáta tagartha i mí na Nollag (i.e. an caillteanas bunaidh móide / lúide gach coigeartú caillteanais a rinneadh i dtréimhsí thuairiscithe tagartha roimhe) le comhartha diúltach seachas méid an choigeartaithe dhiúltaigh caillteanais é féin.  Ní chuirfear san áireamh sna méideanna atá le tuairisciú aisghabhálacha a fuarthas. |
| 0050, 0150, 0250, 0350, 0450, 0550, 0650, 0750, 0850 | Uaschaillteanas aonair  Is é an ceann is mó díobh seo a leanas a bheidh i gceist leis an uaschaillteanas aonair:  (i) méid an chaillteanais chomhláin is mó a bhaineann le teagmhas caillteanais a thuairiscítear den chéad uair laistigh den tréimhse thuairiscithe thagartha; agus  (ii) an méid coigeartaithe deimhnigh caillteanais is mó (dá dtagraítear i rónna 0040, 0140, …, 0840 thuas) a bhaineann le teagmhas caillteanais a thuairiscítear den chéad uair laistigh de thréimhse thuairiscithe thagartha roimhe.  Ní chuirfear san áireamh sna méideanna atá le tuairisciú aisghabhálacha a fuarthas. |
| 0060, 0160, 0260, 0360, 0460, 0560, 0660, 0760, 0860 | Suim na gcúig chaillteanas is mó  Is é suim na gcúig chaillteanas is mó as a measc seo a bheidh i gceist le suim na gcúig chaillteanas is mó:  (i) méid an chaillteanais chomhláin i dtaca le teagmhais chaillteanais a thuairiscítear den chéad uair laistigh den tréimhse thuairiscithe thagartha; agus  (ii) méideanna an choigeartaithe diúltaigh caillteanais (mar a shainmhínítear le haghaidh rónna 0040, 0140, ..., 0840 thuas) a bhaineann le teagmhais chaillteanais a thuairiscítear den chéad uair laistigh de thréimhse thuairiscithe thagartha roimhe. Is é méid an choigeartaithe caillteanais féin a bheidh i gceist leis an méid ar féidir leis cáiliú mar cheann de na cúig cinn is mó, ní an caillteanas iomlán a bhaineann leis an teagmhas caillteanais roimh nó tar éis an choigeartaithe caillteanais faoi seach.  Ní chuirfear san áireamh sna méideanna atá le tuairisciú aisghabhálacha a fuarthas. |
| 0070, 0170, 0270, 0370, 0470, 0570, 0670, 0770, 0870 | Aisghabháil an chaillteanais dhírigh iomláin  Is éard a bheidh in aisghabhálacha caillteanais dhírigh na haisghabhálacha caillteanais uile a fhaightear, seachas iad siúd atá faoi réir árachais dá dtagraítear i ró an tábla seo thíos.  Is é suim na n‑aisghabhálacha díreacha uile agus na gcoigeartuithe uile ar aisghabhálacha díreacha dar tugadh cuntas laistigh den tréimhse thuairiscithe agus is ábhartha do theagmhais chaillteanais riosca oibriúcháin dar tugadh cuntas den chéad uair laistigh den tréimhse thuairiscithe thagartha nó i dtréimhsí tuairiscithe tagartha roimhe, a bheidh i gceist le haisghabháil an chaillteanais dhírigh iomláin. |
| 0080, 0180, 0280, 0380, 0480, 0580, 0680, 0780, 0880 | Aisghabháil iomlán ó árachas  Na haisghabhálacha ó árachas, is iad siúd na haisghabhálacha atá i gcomhréir le hAirteagal 317(1) de Rialachán (AE) Uimh. 575/2013.  Is éard a bheidh san aisghabháil iomlán ó árachas suim na n‑aisghabhálacha uile ó árachas agus na gcoigeartuithe ar aisghabhálacha den sórt sin ar cuireadh cuntas orthu laistigh den tréimhse thuairiscithe thagartha agus a bhaineann le teagmhais chaillteanais riosca oibriúcháin a cuireadh san áireamh den chéad uair laistigh den tréimhse thuairiscithe thagartha nó i dtréimhsí tuairiscithe tagartha roimhe. |
| 0910-0980 | RÉIMEANNA GNÓ IOMLÁNA  I dtaca le gach cineál teagmhais caillteanais (colún 0010 go dtí 0080), ní mór an fhaisnéis ar réimeanna gnó iomlána a thuairisciú. |
| 0910-0914 | Líon na dteagmhas caillteanais  I ró 0910, tuairisceofar líon na dteagmhas caillteanais os cionn na tairsí inmheánaí de réir cineálacha teagmhais caillteanais le haghaidh na réimeanna gnó iomlána. Féadfaidh an figiúr sin a bheith níos ísle ná comhiomlánú líon na dteagmhas caillteanais de réir réimeanna gnó toisc go measfar gur teagmhas caillteanais amháin iad na teagmhais chaillteanais le tionchair iolracha (tionchair i réimeanna gnó difriúla). Féadfaidh an figiúr a bheith níos airde, i gcás nach féidir le hinstitiúid a ríomh a gceanglais cistí dílse i mí na Nollag 2024 i gcomhréir le BIA an réim ghnó/na réimeanna gnó, dá ndéantar difear leis an gcaillteanas i ngach cás, a shainaithint.  I rónna 0911 – 0914, tuairisceofar líon na dteagmhas caillteanais le méid an chaillteanais chomhláin laistigh de na raonta a shainmhínítear i rónna ábhartha an teimpléid.  Ar choinníoll go bhfuil a caillteanais uile sannta ag an institiúid do líne ghnó nó go bhfuil cineálacha na dteagmhas caillteanais sainaitheanta aici le haghaidh na gcaillteanas uile, beidh feidhm ag an méid seo a leanas maidir le colún 0080, de réir mar is iomchuí:  - Maidir leis an líon iomlán teagmhas caillteanais a thuairiscítear i rónna 0910 go dtí 0914, beidh sé cothrom le comhiomlánú cothrománach líon na dteagmhas caillteanais sa ró comhfhreagrach, toisc, sna figiúirí sin, go mbeidh na teagmhais chaillteanais le tionchair i réimeanna gnó difriúla, measta mar aon teagmhas caillteanais amháin cheana féin.  - Ní gá go mbeidh an figiúr a thuairiscítear i gcolún 0080, ró 0910, cothrom le comhiomlánú ceartingearach líon na dteagmhas caillteanais a chuirtear san áireamh i gcolún 0080, toisc gur féidir tionchar i roinnt réimeanna gnó difriúla a bheith ag aon teagmhas caillteanais amháin go comhuaineach. |
| 0920-0924 | Méid an chaillteanais chomhláin (teagmhais chaillteanais nua)  Ar choinníoll go bhfuil a caillteanais uile sannta ag an institiúid do líne ghnó, is éard a bheidh i méid an chaillteanais chomhláin (teagmhais chaillteanais nua) a thuairiscítear i ró 0920 comhiomlánú simplí mhéideanna an chaillteanais chomhláin de theagmhais chaillteanais nua le haghaidh gach líne gnó.  I rónna 0921 – 0924, tuairisceofar méid an chaillteanais chomhláin i dtaca le teagmhais chaillteanais le méid an chaillteanais chomhláin laistigh de na raonta a shainmhínítear sna rónna ábhartha. |
| 0930, 0935, 0936 | Líon na dteagmhas caillteanais faoi réir coigeartuithe caillteanais  I ró 0930, tuairisceofar an t‑iomlán de líon na dteagmhas caillteanais faoi réir coigeartuithe caillteanais mar a thuairiscítear i rónna 0030, 0130, ..., 0830. Féadfaidh an figiúr sin a bheith níos ísle ná comhiomlánú líon na dteagmhas caillteanais faoi réir coigeartuithe caillteanais de réir réimeanna gnó toisc go measfar gur teagmhas caillteanais amháin iad teagmhais chaillteanais le tionchair iolracha (tionchair i réimeanna gnó difriúla). Féadfaidh an figiúr a bheith níos airde, i gcás nach féidir le hinstitiúid a ríomh a gceanglais cistí dílse i mí na Nollag 2024 i gcomhréir le BIA an réim ghnó/na réimeanna gnó, dá ndéantar difear leis an gcaillteanas i ngach cás, a shainaithint.  Déanfar an líon teagmhas caillteanais atá faoi réir coigeartuithe caillteanais a mhiondealú de réir líon na dteagmhas caillteanais dá ndearnadh coigeartú deimhneach caillteanais laistigh den tréimhse thuairiscithe thagartha agus líon na dteagmhas caillteanais dá ndearnadh coigeartú diúltach caillteanais laistigh den tréimhse thuairiscithe (iad uile tuairiscithe le comhartha deimhneach). |
| 0940, 0945, 0946 | Coigeartuithe caillteanais a bhaineann le tréimhsí tuairiscithe a bhí ann roimhe seo  I ró 0940, tuairisceofar iomlán mhéideanna na gcoigeartuithe caillteanais a bhaineann le tréimhsí tuairiscithe roimhe in aghaidh na réimeanna gnó (mar a thuairiscítear i rónna 0040, 0140, ..., 0840). Ar choinníoll gur shann an institiúid a caillteanais uile do líne ghnó, is éard a bheidh sa mhéid a thuairisceofar i ró 0940 comhiomlánú simplí na gcoigeartuithe caillteanais a bhaineann le tréimhsí tuairiscithe a bhí ann roimhe seo arna dtuairisciú le haghaidh na línte gnó éagsúla.  Déanfar méid na gcoigeartuithe caillteanais a mhiondealú de réir an mhéid a bhaineann le teagmhais chaillteanais dá ndearnadh coigeartú deimhneach caillteanais sa tréimhse thuairiscithe thagartha (ró 0945, a tuairiscíodh le figiúr deimhneach) agus de réir an mhéid a bhaineann le teagmhais chaillteanais dá ndearnadh coigeartú diúltach caillteanais laistigh den tréimhse thuairiscithe (ró 0946, a tuairiscíodh mar fhigiúr diúltach). I gcás, mar gheall ar choigeartú diúltach caillteanais, go dtiteann an méid caillteanais choigeartaithe is inchurtha i leith teagmhais chaillteanais faoi bhun thairseach inmheánach na hinstitiúide maidir le sonraí a bhailiú, tuairisceoidh an institiúid an méid caillteanais iomlán i dtaca leis an teagmhas caillteanais sin a carnadh go dtí an uair dheireanach a tuairiscíodh an teagmhas caillteanais le haghaidh dáta tagartha i mí na Nollag (i.e. an caillteanas bunaidh móide / lúide gach coigeartú caillteanais a dhéantar i dtréimhsí tuairiscithe tagartha roimhe) le comhartha diúltach i ró 0946 seachas méid an choigeartaithe dhiúltaigh caillteanais é féin. |
| 0950 | Uaschaillteanas aonair  Ar choinníoll gur shann an institiúid a caillteanais uile do líne ghnó a liostaítear, is éard a bheidh san uaschaillteanas aonair an caillteanas uasta atá os cionn na tairsí inmheánaí maidir le gach cineál teagmhais caillteanais agus as measc na línte gnó uile. Féadfaidh na figiúirí sin a bheith níos airde ná an caillteanas aonair is airde dá dtaifeadtar i ngach réim ghnó i gcás ina n‑imríonn teagmhas caillteanais tionchar ar réimeanna gnó difriúla.  Ar choinníoll go bhfuil a caillteanais uile sannta ag an institiúid do líne ghnó a liostaítear agus go bhfuil cineálacha na dteagmhas caillteanais sainaitheanta aici le haghaidh na gcaillteanas uile, beidh feidhm ag an méid seo a leanas maidir le colún 0080:  - Beidh an t‑uaschaillteanas aonair a thuairisceofar cothrom leis an gceann is airde de na luachanna a thuairiscítear i gcolúin 0010 – 0070 den ró seo.  - I gcás ina bhfuil tionchar á imirt ag teagmhais chaillteanais i réimeanna gnó difriúla, féadfaidh an méid a thuairiscítear i r0950, c0080 a bheith níos airde ná méideanna ‘Caillteanas aonair uasta’ in aghaidh na réime gnó a thuairiscítear i rónna eile de cholún 0080. |
| 0960 | Suim na gcúig chaillteanas is mó  Tuairisceofar suim na gcúig chaillteanas chomhlána is mó le haghaidh gach cineáil teagmhais caillteanais agus i measc gach réime gnó. Féadfaidh an tsuim sin a bheith níos airde ná suim na gcúig chaillteanas is mó dá dtaifeadtar i ngach réim ghnó. Ní mór an tsuim sin a thuairisciú gan beann ar an líon caillteanas.  Ar choinníoll gur shann an institiúid a caillteanais uile do líne ghnó agus gur shainaithin sí na cineálacha teagmhais caillteanais le haghaidh na gcaillteanas uile, i gcomhair cholún 0080, is é suim na gcúig chaillteanas is mó sa mhaitrís ar fad a bheidh i gceist le suim na gcúig chaillteanas is mó, rud a chiallaíonn nach gá go mbeidh sí cothrom le huasluach ‘shuim na gcúig chaillteanas is mó’ i ró 0960 nó le huasluach ‘shuim na gcúig chaillteanas is mó’ i gcolún 0080. |
| 0970 | Aisghabháil an chaillteanais dhírigh iomláin  Ar choinníoll gur shann an institiúid a caillteanais uile do líne ghnó a liostaítear, is éard a bheidh in iomlán aisghabháil an chaillteanais dhírigh comhiomlánú simplí aisghabháil iomlán an chaillteanais dhírigh le haghaidh gach líne gnó. |
| 0980 | Aisghabháil iomlán ó árachas  Ar choinníoll gur shann an institiúid a caillteanais uile do líne ghnó a liostaítear, is éard a bheidh san aisghabháil iomlán ó árachas comhiomlánú simplí aisghabháil an chaillteanais iomláin ó árachas le haghaidh gach líne gnó. |

4.2.3. C 17.02: Riosca oibriúcháin: Faisnéis mhionsonraithe ar na teagmhais chaillteanais is mó le bliain anuas (SONRAÍ OPR 2)

4.2.3,1. Barúlacha Ginearálta

155. I dteimpléad C 17.02, soláthrófar faisnéis ar theagmhais chaillteanais aonair (aon ró amháin in aghaidh an teagmhais caillteanais).

156. Tagróidh an fhaisnéis a thuairisceofar sa teimpléad seo do ‘teagmhais chaillteanais nua’, i.e. teagmhais riosca oibriúcháin:

(a) ‘dar tugadh cuntas den chéad uair’ laistigh den tréimhse thuairiscithe thagartha; nó

(b) ‘dar tugadh cuntas den chéad uair’ laistigh de thréimhse thuairiscithe thagartha roimhe, i gcás nár áiríodh an teagmhas caillteanais in aon tuarascáil mhaoirseachta roimhe, e.g. toisc nár sainaithníodh mar theagmhas caillteanais riosca oibriúcháin é ach sa tréimhse thuairiscithe thagartha reatha nó toisc nár sháraigh an caillteanas carntha ab fhéidir a chur i leith an teagmhais caillteanais sin (i.e. an caillteanas bunaidh móide / lúide gach coigeartú caillteanais a rinneadh i dtréimhsí thuairiscithe tagartha roimhe) an tairseach inmheánach maidir le sonraí a bhailiú ach sa tréimhse thuairiscithe thagartha agus sa tréimhse sin amháin.

157. Ní thuairisceofar ach teagmhais chaillteanais lena mbaineann méid an chaillteanais chomhláin de EUR 100 000 nó níos mó.

Faoi réir na tairsí sin:

(a) an teagmhas is mó le haghaidh gach cineáil teagmhais ar choinníoll go mbeidh na cineálacha teagmhas i dtaca le caillteanais sainaitheanta ag an institiúid; agus

(b) na deich gcinn is mó, ar a laghad, de na teagmhais atá fágtha, bíodh cineál teagmhais aitheanta de réir caillteanas comhlán ag baint leo nó ná bíodh.

(c) Déanfar teagmhais chaillteanais a rangú bunaithe ar an gcaillteanas comhlán a chuirtear ina leith.

(d) Ní bhreithneofar teagmhas caillteanais ach aon uair amháin.

4.2.3,2. Treoracha a bhaineann le suímh shonracha

|  |  |
| --- | --- |
| **Colúin** | |
| 0010 | Aitheantas teagmhais  Is aitheantóir ró é an t‑aitheantas teagmhais agus beidh sé uathúil le haghaidh gach ró sa teimpléad.  Nuair atá aitheantóir inmheánach ar fáil, soláthróidh institiúidí an t‑aitheantas inmheánach. Mura bhfuil sé ar fáil, leanfaidh an t‑aitheantas tuairiscithe an t‑ord uimhriúil 1, 2, 3, etc. |
| 0020 | Dáta na Cuntasaíochta  Ciallaíonn dáta na cuntasaíochta an dáta a tugadh aitheantas ar dtús do chaillteanas nó do chúlchiste / d’fhoráil in aghaidh caillteanas riosca oibriúcháin sa Ráiteas ar Bhrabús agus ar Chaillteanas. |
| 0030 | Dáta an tarlaithe  Is é dáta an tarlaithe an dáta a tharla an teagmhas caillteanais riosca oibriúcháin nó a thosaigh sé ar dtús. |
| 0040 | Dáta an aimsithe  Is é dáta an aimsithe an dáta a tháinig an institiúid ar an eolas faoin teagmhas caillteanais riosca oibriúcháin. |
| 0050 | Cineál teagmhais caillteanais  Cineálacha teagmhais caillteanais arna sainiú in Airteagal 1 den Iarscríbhinn seo, Roinn 4.2.1. |
| 0060 | Caillteanas comhlán  Caillteanas comhlán a bhaineann leis an teagmhas caillteanais a thuairiscítear i rónna 0020, 0120, etc. de theimpléad C 17.01 |
| 0070 | Caillteanas comhlán glan ar aisghabhálacha díreacha  Caillteanas comhlán a bhaineann leis an teagmhas caillteanais a thuairiscítear i rónna 0020, 0120, etc., de theimpléad C 17.01, glan ar aisghabhálacha díreacha is ábhartha don teagmhas caillteanais sin |
| 0080-0160 | Caillteanas comhlán de réir réim ghnó  An caillteanas comhlán mar a thuairiscítear i gcolún 0060, déanfar é a leithdháileadh ar na línte gnó ábhartha dá dtagraítear i dTábla 2, roinn 4.2.1. |
| 0170 | Ainm an eintitis dhlítheanaigh  Ainm an eintitis dhlítheanaigh mar a thuairiscítear i gcolún 0011 de C 06.02 inar tharla an caillteanas – nó an sciar is mó den chaillteanas, más rud é go ndearnadh difear do roinnt eintiteas. |
| 0181 | Cód  Cód an eintitis dhlítheanaigh mar a thuairiscítear i gcolún 0021 de C 06.02 inar tharla an caillteanas – nó an sciar is mó den chaillteanas, más rud é go ndearnadh difear do roinnt eintiteas. |
| 0185 | CINEÁL CÓID  Sainaithneoidh na hinstitiúidí an cineál cóid a thuairiscítear i gcolún 0181 mar “chód LEI” nó mar “chód neamh-LEI” freisin i gcomhréir le colún 0026 de C 06.02. Déanfar an cineál cóid a thuairisciú i gcónaí. |
| 0190 | Aonad Gnó  Aonad gnó nó rannán corparáideach na hinstitiúide inar tharla an caillteanas – nó an sciar is mó den chaillteanas, más rud é go ndearnadh difear do roinnt aonaid ghnó nó do roinnt rannáin chorparáideacha. |
| 0200 | Tuairisc  Tuairisc mhionsonraithe ar an teagmhas caillteanais, ar bhealach ginearálta nó anaithnidithe i gcás inar gá, lena gcuimseofar ar a laghad faisnéis maidir leis an teagmhas féin agus faisnéis maidir leis na gníomhaithe nó na cúiseanna a spreag an teagmhas caillteanais, i gcás inar fios sin. |