**GA  
IARSCRÍBHINN VIII**

**‘IARSCRÍBHINN XXI**

**TREORACHA CHUN COMHCHRUINNIÚ ACMHAINNE FRITHCHOTHROMAITHE A CHUR I gCRÍCH (C 71.00) D’IARSCRÍBHINN XX**

An t‑eisitheoir/contrapháirtí (CCC) a bheith ag díriú an chumais fhrithchothromaithe (CCC) (C 71.00)

1. Chun faisnéis a bhailiú faoi chomhchruinniú acmhainne frithchothromaithe na n‑institiúidí tuairiscithe de réir na ndeich sealúchas sócmhainní nó línte leachtachta is mó a deonaíodh don institiúid chun na críche sin faoi theimpléad C 71.00, cuirfidh na hinstitiúidí na treoracha atá san Iarscríbhinn seo i bhfeidhm.

2. I gcás ina sannfar eisitheoir nó contrapháirtí do níos mó ná cineál amháin táirge, airgeadra nó céim cáilíochta creidmheasa, déanfar an méid iomlán a thuairisciú. Maidir leis an gcineál táirge, airgeadra nó céim cáilíochta creidmheasa, is iad na cinn is ábhartha don chion is mó den chomhchruinniú acmhainne frithchothromaithe na cinn a bheidh le tuairisciú.

3. Beidh an acmhainn frithchothromaithe in C 71.00 mar atá sí in C 66.01 leis an riachtanas gur neamhualaithe a bheidh na sócmhainní a thuairiscítear mar acmhainn frithchothromaithe chun críocha C 71.00 ionas go mbeidh siad ar fáil don institiúid chun iad a athrú ina n‑airgead ar an dáta tagartha maidir le tuairisciú.

4. Chun na comhchruinnithe a ríomh chun teimpléad C 71.00 a thuairisciú de réir airgeadra suntasach, úsáidfidh institiúidí na comhchruinnithe i ngach airgeadra.

5. I gcás inarb amhlaidh gur le roinnt grúpaí cliant nasctha eisitheoir nó contrapháirtí, ní dhéanfar é a thuairisciú ach uair amháin sa ghrúpa a bhfuil an méid acmhainne frithchothromaithe is airde aige.

6. Cé is moite de ró 0120, ní dhéanfar comhchruinnithe acmhainne frithchothromaithe lena mbaineann banc ceannais mar eisitheoir nó contrapháirtí a thuairisciú sa teimpléad seo. I gcás ina mbeidh sócmhainní réamhshocraithe ag institiúid ag banc ceannais le haghaidh oibríochtaí leachtachta caighdeánacha agus a mhéid a thagann na sócmhainní sin faoi na deich n‑eisitheoir nó na deich gcontrapháirtí is mó d’acmhainn frithchothromaithe neamhualaithe, déanfaidh an institiúid an t‑eisitheoir bunaidh agus an cineál táirge bunaidh a thuairisciú.

|  |  |
| --- | --- |
| Colún | Tagairtí dlí agus treoracha |
| 0010 | **Ainm an Eisitheora**  Déanfar ainm na ndeich n‑eisitheoir sócmhainní neamhualaithe nó na ndeich gcontrapháirtí línte leachtachta tiomanta neamhtharraingthe is mó a deonaíodh don institiúid a thaifeadadh i gcolún 0010 in ord íslitheach. Déanfar an ítim is mó a thaifeadadh in 1.01, an dara hítim is mó i mír líne 1.02, agus mar sin de. Eisitheoirí agus contrapháirtithe atá ina gcuid de ghrúpa cliant nasctha, déanfar iad sin a thuairisciú mar aon chomhchruinniú amháin.  Is é ainm iomlán an eintitis dhlítheanaigh ainm an eisitheora nó an chontrapháirtí a thuairisceofar, is é sin ainm iomlán an eintitis dhlítheanaigh a d’eisigh na sócmhainní nó a dheonaigh na línte leachtachta, lena n‑áirítear aon tagairt do chineál na cuideachta i gcomhréir le dlí náisiúnta na gcuideachtaí. |
| 0020 | Cód LEI  Cód aitheantóra eintitis dhlítheanaigh an chontrapháirtí. |
| 0030 | **Earnáil an Eisitheora**  Leithdháilfear earnáil amháin ar gach eisitheoir nó contrapháirtí ar bhonn na n‑aicmí earnála eacnamaíche sa tuairisciú airgeadais seo a leanas ([FINREP] (cuid 1, Iarscríbhinn V a ghabhann leis an Rialachán Cur Chun Feidhme seo):  (i) Rialtais Ghinearálta; (ii) Institiúidí creidmheasa; (iii) Corparáidí airgeadais eile; (iv) Corparáidí neamhairgeadais; (v) Teaghlaigh.  I gcás grúpaí cliant nasctha, ní thuairisceofar aon earnáil. |
| 0040 | **Cónaí an Eisitheora**  Úsáidfear cód ISO 3166-1-alpha-2 thír ionchorpraithe an eisitheora nó an chontrapháirtí, lena n‑áirítear bréagchóid ISO le haghaidh eagraíochtaí idirnáisiúnta, atá le fáil sa leagan is déanaí de ‘Vademecum maidir le Comhardú na nÍocaíochtaí’ de chuid Eurostat.  I gcás grúpaí cliant nasctha, ní thuairisceofar aon tír. |
| 0050 | **Cineál táirge**  Maidir leis na heisitheoirí/na contrapháirtithe a thuairiscítear i gcolún 0010, sannfar cineál táirge dóibh a bheidh comhfhreagrach don táirge ina gcoinnítear an tsócmhainn nó a bhfuarthas an tsaoráid leachtachta teannta ina leith, ag úsáid na gcód seo a leanas a léirítear faoi chló trom:  **SrB** (Banna Sinsearach)  **SubB** (Fobhanna)  **CP** (Páipéar Tráchtála)  **CB** (Bannaí faoi Chumhdach)  **US** (slándáil-GCUI, i.e. ionstraimí airgeadais atá in ionannas le scair nó urrús a eisíonn Gnóthas le haghaidh Comhinfheistíochta in urrúis inaistrithe)  **ABS** (Urrúis Shócmhainn-bhunaithe)  **CrCl** (Éileamh Creidmheasa)  **Eq** (Cothromas)  **Ór (más ór fisiceach atá ann, ar féidir é a láimhseáil mar chontrapháirtí aonair)**  **LiqL** (Líne leachtachta tiomanta neamhtharraingthe a deonaíodh don institiúid)  **OPT** (Cineál táirge eile) |
| 0060 | **Airgeadra**  Maidir le heisitheoirí nó contrapháirtithe a thuairiscítear i gcolún 0010, sannfar cód airgeadra ISO dóibh i gcolún 0060 a bheidh comhfhreagrach d’ainmníocht na sócmhainne a fuarthas nó do na línte leachtachta tiomanta neamhtharraingthe a deonaíodh don institiúid. Tuairisceofar cód aonaid trí litir an airgeadra i gcomhréir le ISO 4217.  I gcás ina mbeidh líne ilairgeadra ina cuid de chomhchruinniú in acmhainn frithchothromaithe, déanfar an líne a chomhaireamh san airgeadra arb é an t‑airgeadra príomha é sa chuid eile den chomhchruinniú. Maidir le tuairisciú ar leithligh in airgeadraí suntasacha mar a shonraítear faoi Airteagal 415(2) de Rialachán (AE) Uimh. 575/2013, déanfaidh institiúidí measúnú ar an airgeadra inar dócha go dtarlóidh an sreabhadh agus ní dhéanfaidh siad an ítim a thuairisciú ach amháin san airgeadra suntasach sin, i gcomhréir leis na treoracha le haghaidh tuairisciú ar leithligh in airgeadraí suntasacha sna ceanglais maidir le cumhdach leachtachta (LCR), i gcomhréir le Rialachán (AE) 2021/451. |
| 0070 | **Céim na cáilíochta creidmheasa**  Sannfar an chéim cáilíochta creidmheasa iomchuí i gcomhréir le Rialachán (AE) Uimh. 575/2013 agus beidh sí mar an gcéanna le céim cáilíochta creidmheasa na n‑ítimí a thuairiscítear sa dréimire aibíochta. I gcás nach mbeidh aon rátáil ann, sannfar an chéim ‘neamh‑rátáilte’. |
| 0080 | **luach MMM/ainmniúil**  Margadhluach nó luach cóir na sócmhainní, nó, i gcás inarb infheidhme, luach ainmniúil na líne leachtachta neamhtharraingthe a deonaíodh don institiúid. |
| 0090 | **Luach na comhthaobhachta CB-incháilithe**  An luach comhthaobhach i gcomhréir le rialacha an bhainc ceannais le haghaidh saoráidí seasmhacha le haghaidh na sócmhainní sonracha.  I gcás sócmhainní a ainmnítear in airgeadra a áirítear i Rialachán Cur Chun Feidhme (AE) 2015/233\* ón gCoimisiún mar airgeadra a bhfuil incháilitheacht bainc ceannais fíorchúng aige, fágfaidh institiúidí an réimse seo folamh.’ |

\_\_\_\_\_\_\_\_\_\_\_\_\_\_

\* Rialachán Cur Chun Feidhme (AE) 2015/233 ón gCoimisiún an 13 Feabhra 2015 lena leagtar síos caighdeáin theicniúla cur chun feidhme maidir le hairgeadraí ina bhfuil sainmhíniú an-chúng ar incháilitheacht an bhainc cheannais de bhun Rialachán (AE) Uimh. 575/2013 ó Pharlaimint na hEorpa agus ón gComhairle (IO L 39, 14.2.2015, lch. 11).